
Резюме: Настоящият текст има за цел да разгледа историческия развой и съвременните проявления на един от най-комплексните спортове – плуването. Неслучайно древните философи уместно са сравнявали неумеещия да плува с малообразования и неукия, тоест за нуждите на пълноценното човешко съществуване е било необходимо да има равнопоставеност между физическите и умствените способности. Поставя се акцент върху използването на плуването – в диахронен и в синхронен аспект – за редица най-многообразни цели, сред които и възпитателно-тренировъчната, както и върху постиженията на родния спорт в съответното направление.

Abstract:
The present paper aims to examine the historical development and contemporary manifestations of one of the most complex sports – swimming. It is no coincidence that ancient philosophers aptly compared a person who could not swim to one who was poorly educated and ignorant, suggesting that a fulfilling human existence required a balance between physical and intellectual abilities. Particular emphasis is placed on the use of swimming, from both diachronic and synchronic perspectives, for a wide range of purposes, including educational and training objectives, as well as on the achievements of Bulgarian sport in this field.

Съвсем нескорошни са множеството положителни впечатления от ползите от практикуването на едни от най-естествените движения, свойствени за човека още от майчината утроба, обединени под общо наименование, а именно плуването. Активностите, извършвани във водна среда, провокират включването на компенсаторни механизми от страна на индивида, които оказват благотворно влияние върху цялостното му развитие, от една страна. От друга - способстват за формирането на умения за придвижване чрез различни техники във водното пространство около него.
Изведените по-горе закономерности са колкото древни, толкова и извечни, тъй като още от прастари времена е познат култът към водата и водните стихии, лечебните й свойства и калителните й качества. Митологиите на европейските народи изобилстват от божества с различен ранг (от речни нимфи, русалки и блатници например, през Водяной и Дана, та до бог Посейдон), покровителстващи водоеми и водни пътища, както и приписващи им сили да се отнасят милостиво или човеконенавистно към мореплавателите и рибарите. През всички изминали столетия плуването като умение е било използвано от хората за осъществяване на широк набор от цели и функции:
· хигиенна;
· практико-приложна;
· възпитателна;
· терапевтична;
· обредна и др.

Сведенията за бита на древните общества, с които разполага историческата наука, на свой ред доказват, че способността да се плува се е възприемала като натурална потребност от онези сред тях, които са обитавали територии в близост до по-мащабни водоеми – древни гърци, алеути и пр. Плуването при тях е способствало както за поддържане на добра физическа форма и за реализиране на определени религиозни практики, така и за лов и риболов и за оцеляване (при бой и/или бягство, от удавяне и т.н.). 
„Той не може нито да чете, нито да плува“ – тази древна сентенция заключава в иначе краткото си съдържание няколко основополагащи принципа, формирали значими културни позиции, характеризиращи светогледа на гърци и римляни. Своеобразната паремия разкрива кое за тогавашните европейци е било съществено и с какво е било то съизмеримо. Очевидно е, че (не само с оглед на текста на поговорката*1, но и предвид наличните исторически данни) за древните гърци хармонично развитата личност е притежавала както аналитичност и начетеност, така и прилични физически способности. Тоест, за пълноценен се счита онзи, който разполага с комплексни умения, и ако за някого се твърди, че не умее нито да чете, нито да плува, то той бива считан за лишен от елементарни социални и житейски способности.
Откровено погледнато, паремията не отразява идеалът на древните за непобедим воин и/или изявен мъдрец, а по-скоро разкрива в какво се изразява тогавашният минимум, обуславящ профила на човек, що-годе прилично надарен с ум (поне с базово умение, индикиращо грамотност) и с физически данни (дори не атлет, а просто съумял да усъвършенства и друга (относително) естествена практика наред с ходенето и тичането). Въпреки минималистичната рамка на обрисуваната представа изпъква фактът, че за древните цивилизации от Стария континент пълноценността на зрелия индивид се крепи главно на два отделни компонента, различни по своята природа – интелект, но и физика. Днес тази бинарност е компрометирана, тъй като според масовото възприятие на съвременния човек начетеността е белег за извисеност и респективно за превъзходство, а добре развитите физика и физически умения масово не само не будят възхищение, но и се считат за признак за примитивност и интелектуална оскъдица. Тази съвременна визия стои в противовес с нагласите на древните, тъй като голяма част от личностите, известни днес като учени, философи и т.н., са били всъщност еманация на обсъжданата максима. Например Платон твърди, че Питагор е бил олимпийски шампион по юмручен бой, а самият Платон е бил прочут с уменията си в панкратиона. Аристотел и Сократ също са се отличавали с възможности в бойните изкуства. Ободрителна е тенденцията, наблюдавана в образователния дискурс, от последните няколко години, набелязваща положителна посока в нарастването на интереса и ангажираността на съответните институции за популяризиране на спортните дейности сред ученици и студенти.
За важността на здравата физика и редица прилежащи умения, чрез е било възможно да се придобие по-висок социален статут, информация се открива още в Омировата „Илиада“. Там е описан героят, смятан за въплъщение на идеала за мъж и воин според вижданията на древните гърци – Ахил, на когото авторът неслучайно приписва прозвищата „богоравни“ и „бързоноги“. Освен с внушителните си способности на бойното поле младият полубог се отличава и с бърза мисъл, умения за аргументиране на позиция и риторическо майсторство. Ахил не е изобщо единственият сред съратниците си и опонентите си, който да е разкрит едновременно като страховит воин и нелош словесен дуелист – такива са героите Нестор, Менелай, Одисей… Във вечния епос, в който войната и войнолюбството са интерпретирани като своеобразни свръхценности и възможности за еманципация на личността и придобиване на безсмъртна слава, не липсват описания на немалко сражения, но и на нарочни спортни съревнования. По време на стълкновенията (и бойните, и спортните) биват демонстрирани физически и нравствени качества като ловкост, сила, бързина, тактически ум, дързост. Например по време на погребалните игри, устроени в памет на Патрокъл, читателят е „въвлечен“ в състезания по борба („единоборство“), юмручен бой, стрелба с лък по гълъб, мятане на диск, надбягване с колесници и др. Оказва се, че описаните спортни дейности, практикувани според текста на „Илиада“ от древногръцките племенни групи още 12. век пр. Хр., биват характерни за културата на много народи не само през следващите епохи, но и до днес. Любопитно е още, че част от въпросните дейности (макар и модифицирани) са част и от портфолиото на олимпийските игри – и древните, и възобновените в края на 19. век.
Приемствеността между древните и съвременните олимпийски игри е ясно обозрима: тя е контуирана от общите спортни дейности, включени в тях, сходните етични норми, които ръководят участващите, цикъл на провеждане и т.н. Някогашните такива*2  най-вероятно, също както се споменава в Омировия епос, са били съпътстващ ритуал и елемент от тогавашните погребални практики. Въпреки безспорния си военен уклон, древните олимпийски игри са били и  причина за установяване на временен мир между често воюващите гръцки полиси. Тъй като немалко участници пътували от Мала Азия, Северна Африка, Западна Европа и района на Черно море, това примирие понякога траело и внушителните три месеца. Съревнованията се провеждали на всеки четири години, като тази традиция устояла приблизително 1200 години, когато окончателно била преустановена през 393 г. сл. Хр. от император Теодосий. Тъй като той бил убеден християнин, подобни езически практики (жертвоприношенията и преклонението пред паганистичния пантеон на гърците и римляните) не кореспондирали с неговите религиозни убеждения.
Плуването обаче – за всеобщо изумление на съвременния човек - всъщност никога не е било включено като състезателна дисциплина при провеждането на древните олимпиади. Тази парадоксална забележителност е действително необяснима с оглед на географския контекст,  както и с битово-практическите умения на тогавашните гърци, тъй като те масово са били плувци, при това съвсем не посредствени. Популярната поговорка, поставена в семантичния център на настоящия текст, също по-скоро потвърждава за колко есенциално се е считало плувното майсторство. Направените констатации налагат следния извод: причината за изключването му от набора с олимпийските дисциплини следва да се търси в специфичните културни възприятия на древните гърци. 
За да дадат задоволителен отговор на тази загадка, немалко учени се обединяват около следната хипотеза: предпочетените спортове са се отличавали с елементи, методика и философия, подходящи за военна подготовка, докато плуването не е било схващане като източник на полезности, приложими на бойното поле. Възражения в достоверността на въпросното предположение не липсват – например част от включените в олимпийската надпревара дисциплини като хвърляне на диск и надбягване с конни колесници не са пряко свързани с традиционното военно дело на древните гърци, макар и да не се подценяват качествата, които култивират у практикуващите ги (прецизност, точност и под.). За особено любопитен аргумент в подкопаването на гореизложената хипотеза може да се приведе следният факт: Херодот дава сведения как гръцките войници успели да избегнат масово клане по време на Персийските войни, като съумели да се измъкнат с плуване. 
Друга предпоставка за невключването на плуването в олимпийския лист може да се търси в йерархичното устройство на обществото. Както бе отбелязано, като олимпийци, и то в силови спортове, са били известни редица мислители, принадлежащи към цвета на древногръцката наука. Те са били обучавани как да придобият подобни специализирани умения, по-подходящи за бойното поле и съответно за воини (отново елитарна прослойка), отколкото за мирновременен живот - като плуването например. Опазването на своеобразния аристократизъм и престижа, характеризиращ замисъл на олимпийските игри, е наложило в тях да не фигурират дейности, присъщи за по-нисши обществени прослойки. Надпреварите с плуване хипотетично са можели да бъдат спечелени от ловци на стриди или неуки рибари – тоест от хора, овладели въпросното умение само за да обезпечат своята прехрана. Отделно, възвишеността на най-реномираното спортно състезание и в древността, и в наши дни, би била сериозно компрометирана от участието на атлети, които са принудени да работят, за да преживяват.
Разбира се, специфичният културен контекст при древните гърци не е общовалиден фактор, който да моделира нагласата към плуването и при други народности, нито пък оставя дългосрочни тенденции в европейското военно дело - например в епохата на Тъмните векове е съществувало изискване към рицарите са умеят да плуват.
Първата национална плувна организация е основана през далечната 1603 г. в Япония, а първият справочник по плуване, озаглаавен „Изкуството на плуването“ („The Art of Swimming“) бива изготвен във Франция в края на 17. век.през 1696 г.
През 1844 г. в Лондон се провежда съревнование по плуване, в което участие вземат и коренни американци. Интересен факт е, че докато всички състезатели с европейско потекло плуват бруст, автохтонните жители на Новия свят ползват маниер на придвижване във водата, наподобяващ на днешния свободен стил. Той се оказва осезателно по-бърз и американците печелят лесно. След по малко от 20 години в Англия бива открит и първият закрит плувен басейн.
Популярността на дисциплината расте бързо и затова плуването закономерно намира място сред спортовете, включени в първите съвременни олимпийски игри от 1896 г. Логично – с оглед на тогавашните културно-исторически маркери – плувците са били единствено мъже, които се състезават в четири различни дисциплини. Жени започват да се състезават едва на олимпийските игри, проведени в Стокхолм през 1912 г.
За емблематична фигура за разглеждания спорт се възприема Джони Вайсмюлер, американски плувец от 20. век. Той е първият, успял да преплува 100 метра за време под една минута. Спечелил е 5 златни олимпийски медала и 1 бронзов; поставил е 67 световни рекорда3*
За началото на спортното плуване у нас се води спор в научните среди, като за основни се считат две хипотези. Според първата (по-разпространена и меродавна към момента) то се заражда на 28 септември 1931 г., когато в столицата (на басейн „Дианабад“) се провеждат Балкански игри по плуване, в които участие вземат България и Гърция. Според втората, която е по-слабо застъпена, рождената му дата е 18 май 1923 г. Тогава  морската столица Варна е учреден Български Народен Морски Сговор (БНМС) – организацията, която първа е ръководила и администрирала плувния спорт у нас.
Най-известната българска плувкиня безспорно е Таня Богомилова (олимпийска шампионка от Сеул, 1988 г.), а най-известният български плувец - Петър Стойчев (десеткратен носител на Световната купа на ФИНА по плувен маратон). По данни към октомври 2012 г. със състезателно плуване в България се занимават около 3250 човека (картотекирани в БФПС), а хората, които могат да плуват и се интересуват от спортно плуване възлизат на приблизително 500 хиляди. Най-добре развито e спортното плуване в София, Пловдив, Варна, Бургас, Русе, Сандански и Велинград.
Интересът към плуването у нас е устойчив и неслучайно предвид неговите функции и произтичащите от тях ползи то намира място в занятията по физическо възпитание и спорт (ФВС) и по спортни дейности (СД) в средните училища. Немалък брой столични училища разполагат в плувни басейни, при и в които се провеждат редовни ефективни учебни часове, които започват още в началния образователен етап. Тази форма на организация и провеждане на занятията има потенциал да дава задоволителни резултати – повишава интереса на подрастващите към двигателната активност изобщо; повлиява терапевтично на младия организъм; способства за развитието на хармонична физика; не на последно място – позволява навременното откриване на млади таланти, които да впишат имената си в галерията на добилите непреходна спортна слава.

